แอกซ่าเพิ่มทุนใหม่1.5พันล.
ยกระดับเป็นต่างด้าวเต็มตัวพร้อมเทกโอเวอร์รับเปิดเสรี
30 พ.ค. 2555

ยกระดับเป็นต่างด้าวเต็มตัวพร้อมเทกโอเวอร์รับเปิดเสรี 
แอกซ่าเพิ่มทุนใหม่ 1,500 ล้านบาท เป็นต่างชาติเต็มตัว ลุยเทกโอเวอร์รับเปิดเสรีประกันภัย
นายกี่เดช อนันต์ศิริประภา กรรมการผู้อำนวยการ บริษัท แอกซ่าประกันภัย เปิดเผยว่า บริษัทแม่จากฝรั่งเศสได้ตัดสินใจเพิ่มทุนจดทะเบียนของบริษัทอีก 1,500 ล้านบาท จากเดิม 352 ล้านบาท เป็น 1,852 ล้านบาท ส่งผลให้บริษัทกลายเป็นบริษัทประกันภัยต่างชาติ โดยมีกลุ่มแอกซ่าถือหุ้นใหญ่สุด 86% จากเดิม 25% ซึ่งอยู่ระหว่างรออนุมัติจากนายกิตติรัตน์ ณ ระนอง รองนายกฯ และ รมว.คลัง คาดว่าได้ข้อสรุปภายในเดือน มิ.ย.นี้ 
“ก่อนหน้านี้ แอกซ่ามีแผนเพิ่มทุนในไทยแค่ 700 ล้านบาท เพื่อชดเชยสินไหมจากน้ำท่วมใหญ่ และทำเงินกองทุนขั้นต่ำให้อยู่ในระดับที่มั่นคงเท่านั้น แต่ในที่สุดบริษัทแม่ก็ตัดสินใจเพิ่มทุนเป็น 1,500 ล้านบาท ซึ่งได้ส่งเงินก้อนแรกมาแล้ว 750 ล้านบาท และเพิ่มทุนได้ทันที ส่วนที่เหลือจะทยอยอนุมัติให้ต่อไป” นายกี่เดช กล่าว
ทั้งนี้ ผลจากการเพิ่มทุนจดทะเบียนก้อนแรก จะทำให้เกณฑ์ดำรงเงินกองทุนตามความเสี่ยง (อาร์บีซีของแอกซ่าอยู่ที่ 200% สูงกว่าเกณฑ์ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดขั้นต่ำไว้ที่ 125% 
อย่างไรก็ตาม ในส่วนของผู้ถือหุ้นที่เหลือกลุ่มเอเอสเอ็ม โฮลดิ้ง จะเหลือหุ้น 7% จากเดิม 38% ธนาคารยูโอบี เหลือหุ้น 4% จากเดิม 22% ธนาคารทิสโก้ เหลือหุ้น 2% จากเดิม 10% และบริษัท แอกซ่า ก็ไม่มีแผนซื้อหุ้นจากผู้ถือหุ้นเดิมให้ครบ 100% เนื่องจากต้องมีพันธมิตร ซึ่งปัจจุบันทิสโก้และยูโอบีได้ส่งลูกค้าให้บริษัทคิดเป็นสัดส่วน 15% ของเบี้ยทั้งหมด และขณะนี้ได้ธนาคารกสิกรไทยและธนาคารธนชาตเป็นพันธมิตรใหม่เพิ่ม
นายกี่เดช กล่าวว่า เงินเพิ่มทุนใหม่ของแอกซ่าบางส่วนยังจะถูกใช้ในการเข้าซื้อกิจการบริษัทประกันภัยของผู้ถือหุ้นในบริษัทประกันภัยอื่นๆ ที่ต้องการออกจากธุรกิจนี้ โดยเฉพาะหลังจากเหตุการณ์น้ำท่วมมีบริษัทประกันภัย 3 แห่งแสดงความประสงค์ที่จะขายหุ้น แต่ไม่สามารถเปิดเผยได้และแอกซ่าเองสนใจที่จะเจรจา 
นายกี่เดช กล่าวว่า การเปิดประชาคมอาเซียนในปี 2558 จะทำให้เกิดการควบรวมในธุรกิจประกัน ภัยมากขึ้น เพื่อรองรับการแข่งขันที่รุนแรง ขณะที่แอกซ่าตั้งเป้าติด 1 ใน 10 บริษัทประกันภัยในไทย มีเบี้ยประกันอย่างน้อย 3,000 ล้านบาท จากปัจจุบัน 2,000 ล้านบาท
อย่างไรก็ตาม การเติบโตของ บมจ.แอกซ่าฯ จะให้ความสำคัญกับการเติบโตของกิจการมากกว่าการไปซื้อบริษัทอื่นๆ โดยเฉพาะการขายประกันภัยผ่านตัวแทน 1,000 คน ที่จะรนำระบบ “ควิกลิ้งค์” เข้ามาใช้มากขึ้น พร้อมทั้งกระจายพอร์ตในสัดส่วน Motor และ Non Motor ที่ 50 ต่อ 50 รวมทั้งกระจายฐานลูกค้าไปสู่รายย่อยในสัดส่วนเพิ่มขึ้น 
นายกี่เดช กล่าวว่า ผลประกอบการบมจ.แอกซ่าไตรมาสปี 2554 มีเบี้ยประกันภัย 2,086 ล้านบาท จากปี 2553 ที่มีเบี้ยประกันภัย 1,849.8 ล้านบาท เพิ่มขึ้น 12.8% และปี 2555 ตั้งเป้ามีเบี้ยประกันเพิ่มขึ้นเป็น 2,400 ล้านบาท หรือเพิ่มขึ้น 2025% โดยไตรมาส 1 ปี 2555 มีเบี้ยประกัน 639.58 ล้านบาท เพิ่มขึ้น 14.2% เทียบกับช่วงเดียวกันของปีที่แล้ว 
นอกจากนี้ บมจ.แอกซ่าตั้งเป้าว่าในอีก 2 ปี หรือปี 2557 มีเบี้ยประกันภัย 3,000 ล้านบาท แต่หากมีการควบรวมและซื้อกิจการน่าจะทำให้เบี้ยประกันภัยของบริษัทเพิ่มเป็น 4,000-5,000 ล้านบาท